A Bizottság határozata
(2003. január 30.)
a Kínából behozott állati eredetű termékekkel kapcsolatos egyes védintézkedésekről szóló 2002/994/EK határozat módosításáról
(az értesítés a C(2003) 426. számú dokumentummal történt)
(EGT vonatkozású szöveg)
(2003/72/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre [1], és különösen annak 22. cikkének (1) bekezdésére,
mivel:
(1) Miután állatgyógyászati készítmények maradványait mutatták ki a Kínából behozott egyes állati eredetű termékekben, valamint az állat-egészségügyi szabályozás és a szermaradványokat élő állatokban és állati termékekben ellenőrző rendszer tekintetében az országban tett ellenőrző látogatás során azonosított hiányosságokat követően a Bizottság elfogadta a Kínából behozott állati eredetű termékekre vonatkozó egyes védintézkedésekről szóló, 2002. január 30-i 2002/69/EK határozatot [2].
(2) A kínai hatóság által nyújtott információk és a tagállamok által elvégzett ellenőrzések kedvező eredményei a 2002/69/EK határozat többszöri módosításával lehetővé tették egyes állati eredetű termékek Kínából történő behozatalának engedélyezését. E módosításokat a 2002/994/EK bizottsági határozat [3] foglalta egységes szerkezetbe.
(3) A 2002/933/EK határozattal [4] módosított 2002/69/EK határozat mind a vadon élő, mind az akvakultúrából származó lazacból (Salmo salar) készült filét felvette a Kínából behozható termékek közé. Ez a termék azonban anélkül maradt a 2002/994/EK határozat mellékletében, hogy mindkét eredetet engedélyezte volna. Ezért a 2002/994/EK határozat mellékletét megfelelően módosítani kell.
(4) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2002/994/EK határozat mellékletének helyébe az e határozat mellékletében szereplő szöveg lép.
2. cikk
Ezt a határozatot 2003. február 3-tól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2003. január 30-án.